Papersnake/gushiwen huggingface dataset:
七月五日热退喜凉资中有怀二十四韵
范祖禹（宋代）

仲夏金火争，阴阳势相夺。
乾坤鼓洪炉，夸父死奔渴。
普天无织云，厚土万丈裂。
亭亭太阳午，安得日车跌。
清冷想寒门，浩荡思舞雪。
叹彼老农耕，有苗不得活，
乞雨祷潭龙，望云驱旱魃。
帝车俄回指，四序苦飘忽。
木落天地秋，清霜洗空阔。
凉风破阊阖，势欲卷溟渤。
众鸟尽不飞，峥嵘见孤鹘。
登临涤魂神，飒爽动毛骨。
因怀京洛间，车马填城阙，
红尘暗天宇，愚智共汩没。
出门无所适，肝肺为枯竭。
平生喜林泉，潇洒爱风月。
沧浪有渔父，逸步脱羁绁。
超然思远游，万古访遗辙。
安能公侯间，俯偻事干谒。
及来山水县，素志得少豁。
白石拂云眠，芳荪乘露撷。
寻山喜幽胜，照水玩澄澈。
虽无巢许操，夙慕夷齐洁。
庶以保吾真，无为事其末。
沙鸟
胡宿（宋代）

一啄樊笼外，萧然烟水乡。折芦翻夕梦，急雨乱秋行。

南涧渔波浅，西风菰米香。世无摩诘手，谁与入清防。
自都回至通州寄普达世理原理二首 其一
刘基（明代）

旦辞文明门，回首望宫阙。长云拥蓬莱，烟雾中滃郁。

相去不崇朝，杳若隔溟渤。扁舟指吴云，离梦萦燕月。

虽怀归乡欢，复怆知己别。裁诗寄悠悠，感念深至骨。
示汪居士
释崇岳（宋代）

参禅悟道染泥沙，见佛与祖生冤家。破尘破的栽荆棘，壁立万仞有誵讹。

也大差，也大差，一刀两段，火里莲花。十分无伎俩，处处有生涯。
偈颂六十八首 其四十三
释法薰（宋代）

临际顶中髓，杨岐眼里筋。欲明这个事，须还这个人。

风前有路，秤尾无星。大家赢得笑忻忻，笑道秤尾无星。
涉江采芙蓉
邓允端（宋代）

涉江采芙蓉，欲采寄所思。
所思今何在，望断天一涯。
将花照秋水，秋水清且漪。
行乐不得再，日暮空凄悲。
凉州词三首·其三
张籍（唐代）

凤林关里水东流，白草黄榆六十秋。
边将皆承主恩泽，无人解道取凉州。
麻姑酒歌
杜庠（明代）

麻姑之山撑半空，麻姑之水飞长虹。
奔流到城不到海，酿春尽入糟丘中。
前年足迹半天下，曾访麻姑当盛夏。
麻姑酌我三百杯，玉山颓然醉方罢。
麒麟之脯擘荐酒，世间此味何曾有。
醒来欲再访麻姑，万叠千重云有无。
君家留我亦不减此味，酒泉如海何须沽。
江上遇风二绝 其一
王十朋（宋代）

薄暮登舟海飓生，短篷攲侧浪峥嵘。江神正好怜行客，莫待他时却世情。
示诸子
释函可（明代）

我头久已白，我齿久已坠。我耳近复聋，我目近复瞆。

我腹不耐餐，况复寒伤肺。馀生过十年，安得长汝俟。

今日复来日，今岁复来岁。少壮亦已亡，老病谁复在。

好日信无多，良遇安能再。古圣喻为山，进止存一篑。

勿以将成堕，勿以初心委。勿以愚自甘，勿以智自废。

人世何足云，死生事乃大。若不早自决，后来谁汝代。

我生亦平平，我死汝必悔。汝命金石坚，汝缘胡可恃。

努力复努力，勿更须臾待。阖眼即他生，他生未必会。
耕织叹
赵汝鐩（宋代）

春气熏陶蚕动纸，采桑儿女哄如市。
昼饲夜餧时分盘，扃门谢客谨俗忌。
雪团落架抽茧丝，小姑缲车妇织机。
全家勤劳各有望，翁媪处分将裁衣。
官输私负索交至，尺寸不留但箱笥。
我身不暖暖他人，终日茅檐愁冻死。
荷花
胡寅（宋代）

梦到南塘翠盖稠，姹然得意敛然羞。
惊鸿远映朝霞色，白鹭先窥霁雨秋。
袅袅芳馨烦折赠，霏霏凉吹想追游。
天花欲试维摩病，衣袂何曾一片留。
次公书室小饮
韩淲（宋代）

南屏有幽窗，焚香读道书。林声起肃霜，寒事亦淡如。

安时可娱老，静契心地初。谁欤主与宾，酒酌方舒徐。
上时相寿五首 其五
许景衡（宋代）

上帝分明悯下民，挺生贤杰在斯辰。莲华叶上青髯老，萱草堂斯艳蕊春。

尽阅搢绅归藻鉴，频教动植入陶钧。古来多少调羹手，独见缁衣有世臣。
好事近（再和）
赵鼎（宋代）

一炷鼻端香，方寸浪平风息。汲取玉池春水，点红炉微雪。

年来取以酒相妨，进退只毫发，却道醉乡深处，是三山神阙。
舟泊金陵
何梦莲（清代）

金陵城外晚萧萧，伊轧舟行过断桥。两岸柝声敲夜月，一江帆影弄秋潮。

山川形势通三楚，裙屐风流忆六朝。虎踞龙蟠名胜地，放怀我欲访渔樵。
哭张南史因寄南史侄叔宗
李端（唐代）

争路忽摧车，沈钩未得鱼。结交唯我少，丧旧自君初。

谏草文难似，围棋智不如。仲宣新有赋，叔夜近无书。

地闭滕公宅，山荒谢客庐。歼良从此恨，福善竟成虚。

酿酒多同醉，烹鸡或取馀。阮咸虽永别，岂共仲容疏。
江氏明荐堂
沈遘（宋代）

夫子刚且勇，一摧遂终身。于今斗牛间，郁然气不申。

平生慕用意，碣刻留千春。更为祠堂咏，尚代鸡酒陈。
秋兴
吴济（宋代）

伤秋愁不断，邻杵已鸣霜。
宝扇鸾收影，篘蚁带香疏。
花停懒蝶细，草庇寒螀虫。
落叶无人扫，庭空下夕阳。
戏答李子真河上见招来诗颇夸河上风物聊以当
黄庭坚（宋代）

浑浑旧水无新意，漫漫黄尘涴白鸥。
安得江湖忽当眼，卧听禽语信船流。
谢洞山石台远来访别
苏辙（宋代）

窜逐深山无友朋，往还但有两三僧。
共游渤澥无边处，扶出须弥最上层。
未尽俗缘终引去，稍谙真际自虚澄。
坐令颠老时奔走，窃比韩公愧未能。
题泉石高情图
叶颙（元代）

流水闲云外，青山落照中。诗翁扶瘦策，相与听松风。
公辟枉道见过获闻新诗因叙叹仰
王安石（宋代）

青丘神父能为政，碧落仙翁好作诗。
旧事齐儿应共记，新篇楚老得先知。
怀砖大岘如迎日，供帐阊门胜去时。
若与鸱夷斗百草，锦囊佳丽敌西施。
和王此山午寄虹字韵一首
林希逸（宋代）

早气如春夜即冬，操存要有主人公。斯翁枉向尘埃老，好我遥知臭味同。

案上两图圆似月，毫端万丈吐如虹。渠侬落处应谁会，未羡他家那一通。
公宇纳凉四首 其二
顾璘（明代）

散发乘风怯病身，出门途路触黄尘。每愁入夏妨高兴，不似青春解著人。
踏莎行（七夕词）
韩淲（宋代）

雨意生凉，云容催暮。画楼人倚阑干处。柳边新月已微明，银潢隐隐疏星渡。

今古佳期，漫传牛女。一杯试与寻新句。幽怀冷眼是青山，旧欢往恨浑无据。
内使黄公
靖康小雅（宋代）

在昔汉唐，亡由阉宦。
出或用之，鲜不始患。
岂期黄公，独禀高见。
白发虔心，有闻必谏。
竭力东城，以身死难。
揭名不磨，万世炳焕。
赠琴士翁明远并简干教二黄丈 其四
徐鹿卿（宋代）

我亦能琴妙不传，无琴无谱并无弦。客来问讯琴安在，指似孤鸿落日边。
题张仲钦所藏隆茂宗画登瀛图
张孝祥（宋代）

老隆已死画笔枯，画归天上人间无。公从何处得此图，眼明岭海三叹吁。

天策上将天为徒，指挥群龙清八区。褒鄂英卫供扫除，功成告庙金模胡。

歌童舞女不愿渠，乃此数士相为娱。铁面苦口谈诗书，直欲措世如唐虞。

老隆妙手神所摹，苍头庐儿亦敷腴。祝公归直承明庐，愿持此道补帝裾。
偈颂七十二首 其三十
释祖钦（宋代）

量外机，格外句。凡圣迷魂，佛祖罔措。有来由，无本据，声前切忌错举。
尚方崖赴刘次山馆见过
张埴（宋代）

梅阴踏雨拾笋花，鸦鸦溪上来笋车。
插头林隙不敢问，怕是天笋山人家。
入门涵衣花雨湿，执手无言惟作泣。
十年尘土不可诗，顶破饭颗山头笠。
呼儿剪韭为杯盘，脱套一段春宵欢。
连州政自厌百舌，几语换诗春风寒。
如今尚父何须钓，遇是青山且吟啸。
溪翁说到白发今，前度桃花也陪笑。
故人不解赠马鞭，长吟耵送吾庐前。
丁宁传语东道主，记得石鼎新诗联。
盘龙栾大
刘克庄（宋代）

豪杰争鹅炙，神仙食马肝。
岂知有薇蕨，布满首阳山。
龙华大像盖冀国夫人所作因成二绝
何耕（宋代）

生男个个欲如狼，妇女军中气不扬。
试问争功嗔目士，几人能敌浣花娘。
孟津岁晚十首 其八
宋庠（宋代）

芳序虽摇落，吾生任屈伸。日催轻璧士，天赦戴盆人。

宵雁多号月，冰鱼暗待春。自怜麋鹿性，晚节顿缨频。
倡修登瀛桥费款太钜负债难偿赋诗三首 其一
王荫桐（清代）

庸人自扰语诚然，困顿无聊欲问天。蚊去负山谁共信？鸟来衔问彼曾填。

成裘集腋频经岁，酿蜜添须尚待年。桥债未完心不死，岂知日日坐针毡。
涂阳八咏 其五 温泉煖浪
唐之淳（明代）

玉女来浴时，丹光落秋水。到今尚温温，煖浪因风起。
送荔浦蒋明府赴任
许浑（唐代）

路长春欲尽，歌怨酒初酣。白社莲宫北，青袍桂水南。

驿行盘鸟道，船宿避龙潭。真得诗人趣，烟霞处处谙。
醉蓬莱（夏寿太守）
杨绘（宋代）

对亭台幽雅，水竹清虚，嫩凉轻透。碧沼红蕖，送香风盈袖。白首冯唐，诞辰同庆，上百分仙酎。鳌禁词垣，乌台谏省，昔游俱旧。

千里长沙，五年湓浦，近捧丝纶，更藩移守。桂苑余芳，有孙枝新秀。罗绮雍容，管弦松脆，愿拜延椿寿。岁岁年年，今朝启宴，欢荣良久。
儒家秋
陈普（宋代）

离离秋色上梧枝，向晓烟云冷砚池。
绛帐谈经千古道，青山对酒几联诗。
西风红叶林边树，夜雨青灯鬓上丝。
竹瘦荷枯篱菊净，暂韬笔砚彻皋比。
杏犹天 杏犹
查清（清代）

甚犹偷得春风巧。匀粉薄、凝脂犹少。梅犹冷淡桃犹俏。多被此犹占了。

蜂蝶采、犹容自恼。烟雨润、犹容自好。犹外酒旗摇飏早。应有醉犹人到。
早行
寇准（宋代）

严钟将报曙，游子已登途。
野火时明灭，残星似有无。
二十四日洞庭舟中
旷敏本（清代）

洞庭三日棹，岁晚惜残晖。水落湖身瘦，沙平雁影微。

酤帘排作幕，渔网市成帷。户庆小年节，偏予一叶飞。
日夕望江山赠鱼司马诗
何逊（南北朝）

湓城带湓水。
湓水萦如带。
日夕望高城。
耿耿青云外。
城中多宴赏。
丝竹常繁会。
管声已流悦。
玄声复凄切。
歌黛惨如愁。
舞腰凝欲绝。
仲秋黄叶下。
长风正骚屑。
早雁出云归。
故燕辞檐别。
昼悲在异县。
夜梦还洛汭。
洛汭何悠悠。
起望登西楼。
的的帆向浦。
团团月映洲。
谁能一羽化。
轻举逐飞浮。
句
李昉（宋代）

伤禽再展凌云翼，枯木重为犯斗槎。
观叶世美戏剧有赠
李之世（明代）

棚上千端呈百幻，枝头百舌语千端。物情搬尽机关巧，世界还同扯淡看。

过眼雨云空孟浪，殢人花鸟强悲欢。个中难与痴人说，好向邯郸破梦团。
偈颂十五首 其三
释宝印（宋代）

虎头带角人难措，石火电光须密布。假饶烈士荐应难，懵底如何善回互。
跋韩涧泉诗
赵蕃（宋代）

周汉历历上下秦，侯王将相史叠陈。
辱斯荣斯仁不仁，桃源鹿叠商山人。
南磵远孙涧之滨，所以三人入呻吟。
桃源本是耕稼民，鹿叠商山抱经纶。
一世虽屈九原伸，所以绝笔于获麟。
我之拟赋非厥伦，感公语我泪沾巾。
关山月
沈佺期（唐代）

汉月生辽海，朣胧出半晖。合昏玄菟郡，中夜白登围。

晕落关山迥，光含霜霰微。将军听晓角，战马欲南归。
题峄桐律师院
贯休（唐代）

律中麟角者，高淡出尘埃。芳草不曾触，几生如此来。

壑风吹磬断，杉露滴花开。如结林中社，伊余亦愿陪。
送罗宣卿主簿之官巴陵
杨万里（宋代）

印孙三子十一孙，六人擢桂两特思。
惟君有子又擢桂，父子仇香仍一门。
君今初泛洞庭柂，湖水黏天天更大。
请君先上岳阳楼，送眼君山最上头。
将诗写取一湖秋，将秋寄来销我愁，
为君酒船卷拍浮。
予家小山四首 其一 晓
郭祥正（宋代）

晓光初透玉玲珑，迥与真山意思同。苍翠正含烟雾湿，一峰先占太阳红。
菩萨蛮（六军阅罢，犒饮兵将官）
王安中（宋代）

中军玉帐旌旗绕。吴钩锦带明霜晓。铁马去追风。弓声惊塞鸿。

分兵闲细柳。金字回飞奏。犒饮上恩浓。燕然思勒功。
月边娇 题马湘兰疏竹幽兰图
程颂万（清代）

孔雀庵旁，想那日帘栊，梦痕如水。腕低钏重，香扶墨瘦，画出愁边滋味。

秦淮那畔，已断了、画楼人倚，声声坠玉。怕暗里、芳魂敲碎。

酒边坐暝王郎，吟笺低拂，鬓丝憔悴。寄愁纫畹，单寒倚袖，怎奈月明花脆。

南朝梦破，空剩得、美人才子，香缣零落，渍伤心粉泪。
冬日观渔猎者
陆游（宋代）

人閒渔猎各相从，南陌东阡处处逢。绣羽触机馀耿介，锦鳞出网尚噞喁。

傍观扶杖常移日，就买还家足御冬。更待风霜都过尽，却从春野看春农。
乍晴风日已和泛舟至扶桑埭徘徊西村久之
陆游（宋代）

十日风雨今日晴，衰病忽减思闲行。
接篱一幅烟雾薄，舴艋八尺凫鷖轻。
亭亭孤塔远天碧，曲曲深巷斜阳明。
数家茅屋门昼掩，不闻人声闻碓声。
身似庞公不入城，东阡南陌饯余生。
新年倘有丰年喜，买酒渔村看太平。
夜离零陵以避同僚追送之劳留二绝简诸友
杨万里（宋代）

思归日日只空言，一棹今真水月间。
半夜犹闻郡楼鼓，明朝应失永州山。
奉和圣制送张说巡边
苏晋（唐代）

方汉比周年，兴王合在宣。亟闻降虏拜，复睹出师篇。

祈父万邦式，英猷三略传。算车申夏政，茇舍启戎田。

严问盟胡苑，军容济洛川。皇情怅关旆，诏饯列郊筵。

路接禁园草，池分御井莲。离声轸去角，居念断归蝉。

三捷岂云尔，七擒良信然。具僚诚寄望，奏凯秋风前。
题宜兴闾邱令巢凤亭二首 其一
孙觌（宋代）

老仙蹑两凫，自歌于蔿于。千岑对隐几，万竹绕直庐。

上有丹凤对，巢居插脩梧。奇毛间五采，斓斑此英雏。

啾啾黄雀群，百陋见一姝。追风嚇六鹢，逐日坠九乌。

芝田有遗啄，握粟未可呼。天池九万里，一飞试南图。
庞公
吕本中（宋代）

卧龙雏凤不曾闲，举世皆危子独安。应念桥公无特操，晚将情话向曹瞒。
吴宁庵宗伯家园丝瓜有一蒂四五实者次韵 其一
罗钦顺（明代）

生祥生到后园瓜，始信天亲积善家。一气分张还共蒂，五行团聚正交花。

题经大手丝成锦，赏泛深杯影辨蛇。灵种只疑传不得，未应无地长春芽。
赵紫芝诗卷
张侃（宋代）

天乐无他好，精神尽在诗。墓藏山色远，语到水心知。

名极天还妒，身亡道自垂。勿嫌官职小，君复鹤相随。
若耶溪
钱公辅（宋代）

若耶溪出若耶山，浪影溶溶入醉颜。
仙客曾因一箭赠，樵风长到五云关。
数峰蘸碧轻清外，双舸浮春上下閒。
料得当年乘兴子，为贪烟水宿前湾。
盘洲杂韵上 泛杯岩
洪适（宋代）

酒进鸬鹚杓，花随翡翠盘。岩边多怪石，岩下有奔湍。
次韵师厚病间十首
黄庭坚（宋代）

德人更疢疾，术智益洒落。
反身见万古，道不在卜度。
胸中有镆鋣，老境要志弱。
谢公赋达生，达生真可托。
重客南园即事呈黄丈安涛三章 其一
姚燮（清代）

月洁如素秋，夜气敛初静。历落竹柏枝，耿然散清影。

凌寒陟危巘，意欲赴沧溟。苍霾扫万瓦，霜色去平迥。

若涵江水白，未觉城树暝。孤心出群表，旧态赴新领。

曾擪尺八箫，踞雪坐盘顶。苔根老梅坼，烟末倦鸟警。

幽声凄以感，群公醉方醒。惘惘一年事，了了此重省。
途中书怀寄奉化知县二首 其一
卢襄（宋代）

自戴渊明漉酒巾，食鲑甘作庾郎贫。虽无残菊簪华发，赖有青山似故人。

几处鸦鸣牛背雨，经年衣犯马蹄尘。待携神武朝衫去，还我烟溪漱石身。
从礼折花携具见过且赋二诗 其二
赵蕃（宋代）

花好千金未当价，只宜屏隐绣芙蓉。调笑颇似年少日，妄心今已退重重。
浮邱八景 其八 听笙亭
梁柱臣（明代）

王子吹笙学凤鸣，缑山仙侣坐相迎。自从一入嵩高去，林壑长留灵籁声。
十三夜有小偷迨晓而获志宏戏以诗来次其韵
李纲（宋代）

夜半偷儿亦可怜，乘虚欲负壑中船。银杯羽化方搜箧，绣被风飘遽返毡。

妄意室中真有道，夺从虎口岂徒然。贪夫一笑心为咎，举体空能发爱涎。
送薛子舒赴华亭船官
赵师秀（宋代）

竹笼盛书去，遥知官事闲。
水程春有雨，海岸晓无山。
奥理渐摩后，清名护养间。
坐曹观剡木，意与易相关。
妓席
李商隐（唐代）

乐府闻桃叶，人前道得无。劝君书小字，慎莫唤官奴。
寒食前一日发黄堰明日抵定誇连日逆风吹沙不可渡湖
赵蕃（宋代）

故人留我过寒食，意重宁同所历家。苦信长年贪道里，翻成五日滞风沙。

拟从塔上占铃语，又见云间起炮车。立遍津头无数柳，乱丝频摆失栖鸦。
萧斋坐雨感怀书事（二首）
黄云（明代）

三月琴川四月还，虞山佳处尽跻攀。
曾于拂水岩头望，一塔烟中认玉山。
藤道
范寅孙（宋代）

峻极藤为道，盘旋百转多。
崖悬枯树杪，涧折怪岩阿。
雁入云霄去，猿从荆刺过。
谁云西蜀险，罗此更如何。
武陵胜集得总字
鲜于枢（元代）

穷冬十日雪，户外曾未踵。念我平生友，欲往恨不勇。

兹晨剧命驾，相对腹一捧。促招东林远，共念北海孔。

把酒望六合，琼瑶纷总总。兴极不知休，严城钟鼓动。
哭晴弟汪去伪墓
楼钥（宋代）

内弟幼而敏，抗志欲决科。
一行试曹掾，吏才犹患多。
谓当为时试，舌在如命何。
通籍已艰阻，入幕终蹉跎。
我生依外家，侵寻阅羲娥。
视君如同气，竹马声相和。
少长联研席，词场深琢磨。
相期到晚岁，杖屦俱婆娑。
宁知五年别，君随东逝波。
忆同戍溪行，我马君乘鸁。
马驽费十驾，鸁后已倍过。
重来意惨怆，树拥山嵳峩。
嗟君父与兄，相望空山阿。
宿草埋白璧，寒风撼林柯。
沉吟痛畴昔，有泪如悬河。
禅人并化主写真求赞
释正觉（宋代）

这样师僧，面目可憎。
名摸还不似，藏覆又何曾。
虚空阔无工夫挂剑，沧海深有伎俩挑灯。
抖擞头陀备，玲珑道者棱。
入闽借问，何如个能。
题江伯几雪矼
汪炎昶（宋代）

杖藜下入空谷暝，仰从树罅窥危矼。风叶吹满樵客径，石泉洒到幽人窗。

旧且疑无颍川许，今兼信有襄阳庞。况是清风接襟袂，政使异世心已降。
题二仙对酌弹棋图
释函是（明代）

有酒须当醉，乾坤黑白中。行行十九度，谁异复谁同。
楚宫词三首
曹勋（宋代）

坐待鸡鸣报早朝，那知别殿困笙箫。
妾身恨不为鹦鹉，犹恃君王顾盼骄。
酬皇甫冉将赴无锡，于云门寺赠别
灵一（唐代）

湖南通古寺，来往意无涯。欲识云门路，千峰到若耶。

春山子敬宅，古木谢敷家。自可长偕隐，那言相去赊。
六月晦发霅川广德兄与诸友饮饯于渔山已而皆
张栻（宋代）

平生苕霅梦，邂逅此登临。
青山秀而远，溪水洁且深。
浮玉千古色，飞凤何年音。
小丘辟茺荟，修竹初成林。
居然得此客，领略还披襟。
已歌棠棣诗，更作伐木吟。
兄嗟弟行役，友念朋盍簪。
情深语更质，意到酒自斟。
荷风生泊莫，凉雨洗遥岑。
翻然放舟去，别绪故难任。
我行日以远，佳处长会心。
作诗寄余韵，并以谢幽寻。
谢李仁父茯苓
张镃（宋代）

岷峨山中千岁松，枝叫干直摩青空。
雪霜剥落中不槁，膏液下与灵泉通。
龟跧凫伏自磊砢，全坚玉洁仍丰融。
篝明夜取喜得隽，煮鼎朝听如吟风。
杵成坐上香飞雪，更和乳酷收全功。
当知至味本无味，子若服之寿无穷。
巽岩脊梁硬如铁，冠峨切云佩明月。
百好都随春梦空，大药独传欣宝诀。
中宵咀嚼不摇头，玉沈生肥咽不彻。
怜我百虑形早衰，裹赠扶持意何切。
丹砂著眼谩尔传，脂泽酿黍计已拙。
由来妙道初不烦，此法莫从儿辈说。
径思举袂揖浮丘，下视尘世真一吷。
朱颜留得亦何为，追逐同怪岁寒节。
和微之喜雪
韩维（宋代）

冻雨吹花六出成，高楼一见瓦□□。
已惊密势昏群岫，更想余□及列城。
照水□□生秀气，跳枝喜鹊弄和声。
曾陪舞蹈丰年□，□拥温貂梦帝京。
寄题真乐斋
邓深（宋代）

鱼潜深渊水，鸟巢茂林枝。
潜者忘於渊，洋洋纵尾鳍。
巢者忘於林，飞鸣唯所宜。
庄周叹从容，未免惠子疑。
师旷岂知声，缪以占齐师。
彼各有真乐，果孰得而窥。
陋巷颜氏子，箪瓢甘忍饥。
陶潜怕折腰，素琴弦不施。
其乐可闻欤，夫盖默识之。
非丝亦非竹，且复非蛾眉。
譬如执热者，洒然濯凉飔。
又如渴不禁，快饮清江湄。
当其得意时，何以富贵为。
手舞而足蹈，诚不之自知。
逢知犹不可，人胡可度思。
君闢真乐斋，我赋真乐诗。
写诗聊寄意，名斋傥在斯。
置之勿复道，焚香诵楚词。
落第长安
常建（唐代）

家园好在尚留秦，耻作明时失路人。
恐逢故里莺花笑，且向长安度一春。
简邦求宗博
李正民（宋代）

荆州清德畏人知，况值中原战鼓鼙。公自南来无薏苡，我从东渡乏朱提。

珍台鹤禄惭非称，别乘瓜期奈久稽。明日重阳菊花好，且拚痛饮醉如泥。
雨後晓起看山
杨万里（宋代）

晨起出蓬户，换却隔水峰。
细看只旧山，色与昨不同。
虽经夜来雨，未必有许功。
云师挈众嶒，置在蓝水中。
沙土俱绿净，草树添青葱。
不然近秋襄，那得还春容。
此意殊不浅，要将调诗翁。
判断索一语，可惜语不工。
正使语工著，不如山色浓。
周时仲提干求二亲墓亭扁答以攀柏因为著语
许及之（宋代）

扫松拜亲墓，攀柏念亲泣。柏露滴儿衣，儿泪和露湿。

五鼎从可陈，三釜嗟何及。坟前白颈鸦，终日声楂楂。
送晦庵南归
尤袤（宋代）

二年摩手抚疮痍，恩与庐山五老齐。
合侍玉皇香案侧，却持华节大江西。
鼎新白鹿诸生学，筑就长虹万丈堤。
待哺饥民偏恋德，老翁犹作小儿啼。
送僧归天甯万年禅院
孙旦（宋代）

诏到禅关日，愿言高古今。
几生传佛法，方得契君心。
结坐观宗社，恩容返道林。
立身名了也，何处更追寻。
祭愚谷
释善珍（宋代）

前春还闽，得道公病。
聪明忽痴，医不识证。
石门迎见，悲喜深省。
莫年客土，相依为命。
太白残月，同光共影。
吾曹恢疎，世路机穽。
身犹弃遗，奚顾堕甑。
古琴绝弦，缺铛折柄。
二子谈禅，时隐几听。
退士献书，阿婆窥镜。
鬼笑揶揄，人笑齿冷。
少日与公，讲明素定。
丹心如铁，空橐如罄。
千载意长，百年俄顷。
一死一生，遇此衰境。
姜盐鬻茶，油葱浇饼。
唤公不应，老泪泉迸。
瑞鹤仙·晚游孤山寻林和靖先生墓
过春山（清代）

抱琴寻断碣。正斜日初沉，乱烟凝碧。苍苔旧行迹。

想沙鸥高致，似曾相识。问情暗觅。指秋坟、樵苏能说。

叹寒梅、零落东风，閒却一溪明月。

悽恻。西泠春晚，天竺云深，空怀孤洁。荷农未葺，天涯愁倚岩石。

念幽人去后，峰南峰北，多少啼猿唤客。黯伤心、欲荐江蓠，夜凉露白。
倚声制曲三首 其一
张耒（宋代）

春丝惹恨鬓云垂，媚态愁容半在眉。早是思深难语别，可堪肌瘦不胜衣。

眼前有恨景尤速，门外无情车载脂。自笑不如天上月，尊前犹有见郎时。
次韵钱逊叔侍郎见简 其三
韩驹（宋代）

开心未用饮门冬，老去何妨万事慵。胡虏近闻归绝漠，洛阳无复化为烽。

休官昔愧陶彭泽，受禄今惭邴曼容。谁似侍郎春思乱，解言花影日高重。
午炊徐坊岭
赵汝鐩（宋代）

途长力困时时歇，日影将中仆马饥。
籴米荒年增价售，汲泉远井得炊迟。
竹稠乱笋穿开路，藤茂多花盖尽篱。
饭了店翁相送出，丁宁前面小桥危。
江南好 其二 一窗山
许英（清代）

山气爽，扑入一窗来。翠黛半浮朝雨湿，碧纱全对暮云开。

林壑日徘徊。
示闻生
吕本中（宋代）

形容落魄犹须酒，疾病因寻久废诗。忽见闻郎七字句，却如王谢少年时。
卷珠帘·记得来时春未暮
魏夫人（宋代）

记得来时春未暮，执手攀花，袖染花梢露。暗卜春心共花语，争染双朵争先去。
多情因甚相辜负，轻拆轻离，欲向谁分诉。泪湿海棠花枝处，东君空把奴分付。
桔柏渡怀何易于
张问陶（清代）

三水依然绕县流，唐家仙吏古无俦。榷茶独喜焚明诏，腰笏何妨引画舟。

碑下耕农应堕泪，桑阴蚕妇不知愁。咸通旧史孙樵笔，常使行人重利州。
夜汲井水煮茶
陆游（宋代）

病起罢观书，袖手清夜永。
四邻悄无语，灯火正凄冷。
山童亦睡熟，汲水自煎茗，锵然辘轳声，百尺鸣古井，肺腑凛清寒，毛骨亦苏省。
归来月满廊，惜踏疏梅影。
曲江春望
刘禹锡（唐代）

凤城烟雨歇，万象含佳气。酒后人倒狂，花时天似醉。

三春车马客，一代繁华地。何事独伤怀，少年曾得意。
送李使君赴琼州兼五州招讨使
无可（唐代）

分竹雄兼使，南方到海行。临门双旆引，隔岭五州迎。

猿鹤同枝双，兰蕉夹道生。云垂前骑失，山豁去帆轻。

雨雾蒸秋岸，浪涛震夜城。政闲开迥阁，欹枕岛风清。
题四娱斋 其一
耶律铸（宋代）

门掩春壶安乐窝，纷纷俗事奈人何。须凭欢伯攻愁阵，自有桐孙伏鬼魔。

遣兴色丝何摆落，尘怀黄奶解消磨。拍阑一笑遥天碧，付与儿童学揣摩。
咏南山诸胜 方圆庵
杨杰（宋代）

地方不中矩，天圆不中规。方圆庵里叟，高趣有谁知。
杨州官满辞后土题玉立亭
高似孙（宋代）

且更淮南了岁华，天香深窈竹西家。
忽然踏碎琼楼月，相伴夫人暮倚花。
宝鼎现 过云居山房，访叶林屋、岂僧昆仲
佟世南（清代）

长林雨过，山翠如沐，鸟啼相应。绕城堞、攀云独上，点点嫩苔生绕径。

高岭外、听清风乍起，吹落半天钟磬。却最爱、名蓝幽寂，佛火岚光相映。

尽日门掩无人到，任閒庭、云卧花冷。回首望、湖光咫尺，一片澄波如拭镜。

喜二妙、幽栖相并。占尽晨光暮景。叹今日、诗才画手，谁向艺林驰骋。

尔我相携，共游赏、岂辞新咏。更清泉莹玉，花椀香浮绿茗，促坐语笑、浑忘永。

归路寒烟暝。振衣袂、长啸高冈，却把千山唤醒。
四望亭观荷花
姚勉（宋代）

面面湖光面面风，可人最是白芙蓉。
分明飞下双双鹭，才到花边不见踪。
和彦常舍人元夕扈从二首 其一
吕陶（宋代）

东风将暖不鸣条，霁景曈曈薄雾销。五队绣衣华广陌，一声天跸振层霄。

清尘少拂鸾旗动，紫气长随凤盖飘。向晚都人相与语，更誇明日似今朝。
漫兴
吴允贞（明代）

山翁何所有，曲径但幽栖。雨过藜床润，潮回钓石低。

榴花当户发，越鸟向人啼。问我今何况，茫然意自迷。
浣溪沙·水满池塘花满枝
赵令畴（宋代）

水满池塘花满枝，乱香深里语黄鹂。东风轻软弄帘帏。
日正长时春梦短，燕交飞处柳烟低。玉窗红子斗棋时。
雨亟溪流百丈赪山为市者失千金偶成 其二
林俊（明代）

雨积疑天漏，溪高诧陆沈。赪山劳竟岁，袖手失千金。

豺虎深时见，风涛乱敢寻。楚弓还楚得，子母漫经心。
柳敬亭说书
张岱（明代）

南京柳麻子，黧黑，满面疤癗，悠悠忽忽，土木形骸，善说书。一日说书一回，定价一两。十日前先送书帕下定，常不得空。南京一时有两行情人：王月生、柳麻子是也。余听其说景阳冈武松打虎白文，与本传大异。其描写刻画，微入毫发，然又找截干净，并不唠叨。𠷺夬声如巨钟，说至筋节处，叱咤叫喊，汹汹崩屋。武松到店沽酒，店内无人，謈地一吼，店中空缸空甓皆瓮瓮有声。闲中著色，细微至此。主人必屏息静坐，倾耳听之，彼方掉舌。稍见下人呫哔耳语，听者欠伸有倦色，辄不言，故不得强。每至丙夜，拭桌剪灯，素瓷静递，款款言之。其疾徐轻重，吞吐抑扬，入情入理，入筋入骨，摘世上说书之耳，而使之谛听，不怕其不齰舌死也。柳麻貌奇丑，然其口角波俏，眼目流利，衣服恬静，直与王月生同其婉娈，故其行情正等。
寄题折将军家忠勇堂
周紫芝（宋代）

折侯古将家，雄算詟边土。将军最晚出，骁勇不媚妩。

十年守雁门，飞矢射猛虎。平生程不识，不作一钱数。

誓言月支胡，唾手端可取。夜半奏捷书，欢声晓飞舞。

云旗涂黄金，彩错映寰宇。谈笑开华堂，忠勇揭天语。

功成倘坚壁，镇静古所与。何当使敌人，开户玩处女。

置酒日高会，缓带击歌鼓。要令无智名，折冲在樽俎。
石门渔舍
薛季宣（宋代）

渔家在何许，舛駮岩下石。花树几株芳，湖山数峰碧。

窊樽亭遂古，双阙天自辟。锦绣入茨舍，藤萝封筀栅。

吾为江上游，形苦世间役。心驰定沙步，舟行过檐隙。

浪翁底镌铭，太尉此居宅。岂若斯人徒，风云相主客。
寄怀殷梦五师武陵书院
杨守约（清代）

一石松醪好独斟，身轻喜得罢鸣琴。闲书彭泽归来赋，静识濂溪太极心。

旧雨来稀酣午梦，新诗吟罢妾幽寻。云亭问子栖迟久，夜月寒窗思不禁。
苦雨
周密（宋代）

闭门吟苦雨，谁识子桑愁。石破杞天漏，瓢翻后土浮。

捲茅惊客梦，恤纬动嫠忧。自此开新霁，犹堪望有秋。
偈
释守遂（宋代）

一拳拳倒黄鹤楼，一踏踏翻鹦鹉洲。惯向高楼骤玉马，曾于急水打金毬。
和崔象之颍桥观赠阵清臣太丞兼简阵
韩维（宋代）

崔侯朝从西邑归，面有矜色口且咨。
云得高士阵其姓，非向可见所庶几。
尝登于朝最吏课，一旦去之心甚怡。
颍阳古观三日语，坐见月出青松枝。
深穷性命识原本，论议纯一无瑕疵。
周通旁畅未始极，曾不与道相乖违。
阵虽平生所未识，以子而誉信不疑。
向风长想日复夜，膏车秣马吾其西。
句
何逢原（宋代）

江流不复三峡险，天际自此中州宽。
凤凰台二首 其一
吴渊（宋代）

暂因休暇得遨游，感慨樽前岁月流。长向此时忧徼塞，不知何月乐林丘。

凤凰寂寂空留寺，鸿雁嗷嗷尚满洲。畴昔谪仙愁绝处，我来登眺更多愁。
秋夕旅怀
许宏（唐代）

溶溶月色寂临除，一盏寒灯半榻馀。南浦幽閒花睡尽，西风萧瑟雁来初。

长年乡思逢秋乱，此夜羁情对影疏。冷酒盈樽难独酌，徘徊窗外数星虚。
深居
释文珦（宋代）

深居在空闲，颇适静者性。
门外远游尘，落叶满荒径。
阳光下西垂，东岭有余映。
焚香读楞伽，唯许山鬼听。
句
熊浚明（宋代）

卓笔一峰当殿阁，合围千嶂锁林泉。
偈六十九首
释道宁（宋代）

报慈一要，凡圣同妙。
犬吠驴鸣，龙吟虎啸。
道吾乐神，师巫祭庙。
雨过山青，云收日照。
拾得与寒山，不觉呵呵笑。
休休，他年自有知音，
岂待今朝说破。
奉和圣制送张尚书巡边
王翰（唐代）

紫绶尚书印，朱輧丞相车。登朝身许国，出阃将辞家。

不惮炎蒸苦，亲尝走集赊。选徒军有政，誓卒尔无哗。

帝乐风初起，王城日半斜。宠行流圣作，寅饯照台华。

骑历河南树，旌摇塞北沙。荣怀应尽服，严杀已先加。

业峻灵祇保，功成道路嗟。宁如凿空使，远致石榴花。
山居
吴涛（宋代）

村翁习性不浮华，只种桑麻不种花。
闻道野梅开欲遍，好山春色过山家。
秋夜极热三首
杨万里（宋代）

葵扇频挥手已麻，竹床偏热冷无些。
面凉却感须根汗，省得开门汲井花。
山居杂诗九十首 其二十八
曹勋（宋代）

堂堂春将去，好花如款留。荼蘼蔓层雪，芍药攲重楼。

金沙插架富，蕙香转林幽。我欲助送之，飞絮漫天愁。
山寺
刘敞（宋代）

野竹檀栾翠，孤峰杳霭青。山楼随诘曲，石路上青冥。

云色移时合，钟声隔水听。似闻堪避世，游子未尝经。
江间作
潘大临（宋代）

西山通虎穴，赤壁隐龙宫。
形胜三分国，波流万世功。
沙明拳宿鹭，天阔退飞鸿。
最羡渔竿客，归船雨打篷。
垂丝钓
杨冠卿（宋代）

翠帘昼卷。庭花日影初转。酒力未醒，眉黛还敛。停歌扇。背画阑倚遍。情无限。怅韶华又晚。

锦鞯去后，愁宽珠袖金钏。碧云信远。难托西楼雁。空写银筝怨。肠欲断。更落红万点。
送太昱禅师（一作许浑诗）
杜牧（唐代）

禅床深竹里，心与径山期。结社多高客，登坛尽小师。

早秋归寺远，新雨上滩迟。别后江云碧，南斋一首诗。
答陆导甫
陈子升（明代）

陆郎金散尽，萧索对斑骓。踏遍重关草，空馀两鬓丝。

春芳一以歇，阴雨况凄其。世故还相见，披襟似旧时。
送裴大夫赴亳州
姚合（唐代）

杭人遮道路，垂泣浙江前。谯国迎舟舰，行歌汴水边。

周旋君量远，交代我才偏。寒日严旌戟，晴风出管弦。

一杯诚淡薄，四坐愿留连。异政承殊泽，应为天下先。
春来风雨，无一日好晴，因赋瓶花二绝
范成大（宋代）

满插瓶花罢出游，莫将攀折为花愁。
不知烛照香薰看，何似风吹雨打休？
南歌子·湖景
苏轼（宋代）

古岸开青葑，新渠走碧流。会看光满万家楼。记取他年扶病入西州。
佳节连梅雨，馀生寄叶舟。只将菱角与鸡头。更有月明千顷一时留。
归耕釜麓出都感赋
劳乃宣（清代）

南云望断故山苍，且荷犁锄倚太行。渔父笑人殊楚泽，居民爱我即桐乡。

漫将食藿歌空谷，便拟搴薇步首阳。回顾觚棱天尺五，临歧惟有涕浪浪。
次程给事题法云寺方丈
赵抃（宋代）

府公清眼照孤心，结构仍誇壶奥深。师悟赵州庭柏境，我知青岭震雷音。

粟粘便是三千界，草用曾为丈六金。一滴曹源谁可测，海门腾起浪千寻。
清平乐·检校山园书所见
辛弃疾（宋代）

连云松竹，万事从今足。拄杖东家分社肉，白酒床头初熟。
西风梨枣山园，儿童偷把长竿。莫遣旁人惊去，老夫静处闲看。
依韵奉和永叔社日
梅尧臣（宋代）

玉卵不吞龙嗜肉，燕子成儿去华屋。
老枥半黄田鼓鸣，树下宰平谁似玉。
茂陵长说泣秋风，王母惜传双鬓绿。
东方伏日思早归，长饥不及侏儒腹。
豶豕新烹白醪熟，奋衣地坐抚拘束。
骊山夜寒坑底哭，漫把漆书留冢竹。
宣徽使河东经略使郑文肃公挽歌二首
司马光（宋代）

柳翣丧容盛，江山故国遥。
清时独长往，何日重来朝。
事与秋云断，荣如晓梦消。
西风虎丘路，马髫又岧峣。
阻风泊舒州长风沙二首 其二
杨万里（宋代）

解缆鸾溪北，浮舟雁汊东。才逢一日顺，却阻四程风。

万事乘除里，千年瞬息中。请君明著眼，造物一狙公。
杂曲歌辞。古离别
王適（唐代）

昔岁惊杨柳，高楼悲独守。今年芳树枝，孤栖怨别离。

珠帘昼不卷，罗幔晓长垂。苦调琴先觉，愁容镜独知。

频来雁度无消息，罢去鸳文何用织。夜还罗帐空有情，

春著裙腰自无力。青轩桃李落纷纷，紫庭兰蕙日氛氲。

已能憔悴今如此，更复含情一待君。
山居 其十一
淳藏主（宋代）

幽岩静坐来驯虎，古涧经行自狎鸥。不是忘机能绝念，大都投老得心休。
甲戌奉使荆藩樊山王设舟邀同同使宋今础泛雨湖是日连阴霢霂及登舟而明湖已开霁相迎矣
郭之奇（明代）

雨日雨湖游，湖色正宜秋。乍游觉湖如有素，稍深忘倦遂悠悠。

觉顾青松锁幽麓，一望糜芜涌浅流。细鱼穿荷忽窥客，深藏花下让游舟。

花动香从清涧出，舟行人向碧峰投。碧峰无数名难识，况逢雨过云林织。

萧萧霜叶结朝烟，细细飞萝连暝色。青莎白石共离披，水山到处透幽奇。

始知造物多灵秘，耳目未经尽所私。一勺中含波万顷，九江七泽此间滋。

试问西子湖谁似，千年歌舞空为尔。楼台近远驾烟霞，花柳春秋乱绿紫。

游人分雅俗，明月愁华烛。遂使水山情，难穷士女欲。

何如此地一流涡，无限潇湘远意多。奔溪走壑相回薄，菰蘋掩映自婆娑。

或谓依人中央水，或疑硕人考槃阿。今日遨游随所见，领略其情未穷变。

岂将位置淩西湖，人生会意当前恋。漫将彼此费平章，满座踟蹰各有羡。

彼浓新饰艳朱颜，此淡蛾眉呈素面。身居楚水越溪驰，譬诸有美尽堪思。

主人闻言进客卮，回棹中流动歌吹。清商一曲入秋辞，白云片片拂风漪。
又题卓锡泉
留元崇（宋代）

吾师知地脉，杖锡此间卓。
分占神仙囿，敲出清泠玉。
锡飞已乘龙，泉洁可饮鹤。
林下几寒暑，池中不盈涸。
木石常借润，瓶罂随量足。
池无汲绠线，逗引走修竹。
渴心生尘埃，对此惬所欲。
洗耳听松音，漱齿汲山绿。
更携一壶归，为浣众生浊。
遥愧山中人，四时自斟酌。
乌目山五题·永庆寺
李堪（宋代）

岩扉开早凉，谷鸟纷远翔。
花气湿幽径，磬声清上方。
云生松涧底，泉落藓池傍。
我有遗荣意，移时坐石床。
自豫章南还江上作
张九龄（唐代）

归去南江水，磷磷见底清。转逢空阔处，聊洗滞留情。

浦树遥如待，江鸥近若迎。津途别有趣，况乃濯吾缨。
莺啭皇州 其二
朱元璋（明代）

皇州春晓日增辉，旅馆廷餐赐远夷。淑气鸟催鸣上苑，篆烟细袅出彤闱。
谒颜子心斋坐忘图
苏应机（明代）

不待披图拜下风，心香久已炷炉烘。一丝尧舜千年派，尽在如愚两字中。
经锄斋
张昱（元代）

谁似谈翁乐有馀，百年生计祇林庐。甫田种熟门前稻，暇日抄成架上书。

睡起谩怜衰甚矣，客来唯问近何如？相过里社寻常事，只把柴车当酒车。
登望京楼
王士禧（清代）

巍巍楼阁倚云隈，占断春风百尺台。东去锦帆淇水合，西来爽气太行开。

如新榱桷存丹雘，极目烟霞点绿苔。莫上望京楼望远，《黍离》《麦秀》使人哀。
慧聚寺东亭
张方平（宋代）

野色秋光共泬寥，水村篱落晚烟交。拄筇回就下山路，行看斜阳隐树梢。
别权泸帅朱杞材太社
李曾伯（宋代）

犹记冲寒溯峡来，相期偕至亦偕回。朝廷有诏许归老，藩岳无偕值借才。

顾我凋年嗟已矣，如君英略勉之哉。度泸要了经营事，心放公平手放开。
秋日登后楼
寇准（宋代）

远山重叠故关遥，公退乘闲上丽谯。
今日登临秋思苦，雨荷风叶共萧萧。
偈颂七十六首
释师范（宋代）

指天指地弄精魂，只为生来无脑门。
韶石一棒打不杀，至今恩爱俱成冤。
正当四月八，底事与谁论。
门外千峰万峰啼断猿。
凤皇台
方信孺（宋代）

凤去台空岁月更，百年陈迹埽榛荆。
清时已庆三登瑞，盍向朝阳更一鸣。
群贤宿山赋得暮云岩下宿
释契嵩（宋代）

微风静林杪，红日下岩阿。明月出已满，白云归未多。

高应伴猿鹤，深不暗松萝。若弗为霖去，其如旱岁何。
次韵和王张赠别之作
洪刍（宋代）

五言聊赠别，二妙送将归。立马然萁敏，争锋啮镞机。

日将秋共晚，人与雁俱飞。去住加餐饭，新霜点客衣。
渐堂
华镇（宋代）

君家仲季乐天长，书史优游共一堂。雁序此时详进止，鸰原异日竟轩昂。

阶前兰菊幽香远，座上埙篪逸韵长。肃穆清风在华榜，可令进躁坐销亡。
湖上晚归 其一
汪懋麟（清代）

昨日寻山下棹迟，湖亭人静夜凉时。朝来也自山中返，碧浪红阑竟懒移。
重九因思已故杨鹤亭
吴琏（明代）

鹤去亭空在，亭空鹤不回。茱萸一插遍，难强菊花杯。
挽袁安人徐氏
何梦桂（宋代）

政自伤悲叹纬嫠，可堪重赋柏舟诗。
鸠怜只影营巢瘁，乌喜孤雏返哺慈。
半世苦心生自媚，百年贞节死方知。
曼曼世路成孤愤，惭愧山前读墓碑。
水龙吟 王户曹人岳问余何日北行，书此以答，并简院中诸僚友
顾贞观（清代）

故园长忆泾皋。薄田二顷依东郭。也知世上，功名只似，空中楼阁。

人说仙郎，紫薇起草，红莲参幕。奈狂奴故态，不禁搔首，悔珠树，从栖鹤。

驹隙年华飞度。趁归来，拂衣非错。摊书一枕，梦回呼我，酒醒疑昨。

何事频催，天街晓辔，禁城寒柝。问诸公衮衮，鞭丝帽影，让谁先觉。
寄刘颇二首
元稹（唐代）

平生嗜酒颠狂甚，不许诸公占丈夫。

唯爱刘君一片胆，近来还敢似人无。

前年碣石烟尘起，共看官军过洛城。

无限公卿因战得，与君依旧绿衫行。
秀公见喜饭僧二首 其一
郭祥正（宋代）

百年光景逐飞萤，会脱尘劳只有僧。一饭聊为清净乐，福田求报我何能。
癸酉闰十二月朔旦入夜雪复作静言岁斯人艰食
王之道（宋代）

宿雁惊江渚，饿彪啸林丘。
不知雪如许，但怪风飕颸。
起看堂前柳，枯梢戛鸣球。
安得万家春，角我饥寒忧。
旋支折脚铛，移灯视床头。
发蒙余半瓶，聊温三四瓯。
鸣肠时一沃，曲身渐和柔。
遥应原野间，锦衾覆釐麰。
农夫庤钱鎛，指日望有秋。
愿言开同云，东郊从春游。
贺新郎
黄机（宋代）

秋意今如许。怪征鞍、底事匆匆，翩然难驻。斗帐屏围山六曲，怕见琐窗欲暮。倩谁伴、梧桐疏雨。路入衡阳天一角，更山环、水绕无重数。容易□，便难阻。
相思才信相思苦。疏狂、迷歌殢酒，把人轻误。问取归期何日是，指点庭前幽树。定冷蕊、疏花将吐。此去西风吹雁过，家身心、别後安平否。聊慰我，至诚处。
胡氏旧游临行赠别二章
史尧弼（宋代）

妙契还从盖始倾，无言与共四时行。
可堪岁晚仓皇别，多谢诗来缱绻情。
最喜伊家三树秀，故应我辈一经横。
人间定价如金玉，入眼那能较重轻。
答外诗二首 其一
刘令娴（南北朝）

花庭丽景斜，兰牖轻风度。落日更新妆，开帘对春树。

鸣鹂叶中舞，戏蝶花间骛。调琴本要欢，心愁不成趣。

良会诚非远，佳期今不遇。欲知幽怨多，春闺深且暮。
舟行辰沅江中小词数阕 其二 临江仙
曹伯启（元代）

水出五溪成一派，滔滔日夜东流。倦乘鞍马却乘舟。

向来危处怯，此去险中愁。

咿轧数声离岸橹，异乡身世悠悠。暂教杯酒放眉头。

痴儿官事了，聊作子长游。
寄秋江许端甫
顾逢（宋代）

妙年亲雅道，诸老日从游。
师法林和靖，家声许郢州。
江湖千里志，风月一襟秋。
好句人传志，诗名不待求。
遣兴
杜牧（唐代）

镜弄白髭须，如何作老夫。浮生长勿勿，儿小且呜呜。

忍过事堪喜，泰来忧胜无。治平心径熟，不遣有穷途。
蚊
宋自逊（宋代）

朋比趋炎态度轻，禦人口给屡憎人。
虽然暗里能钻刺，贪不知几竟杀身。
送朱伯修延年入京秋试
程俱（宋代）

朱生西游不负书，胸中自有一千卷。囊中亦不贮黄金，肯学痴千事游宴。

会稽要待买臣归，洛中须使张华见。扁舟去日春正深，娇红嫩白粉成林。

沙头酒尽一麾手，黄鹂亦作离群首。明年射策先髦杰，昼绣还乡春事歇。

剩沽美酒脍鲈鱼，同醉垂虹亭上月。
送知宗奉祠还越 其一
王十朋（宋代）

堂堂人物宋宗英，来主金枝玉叶盟。麟趾化成公族厚，棣华诗叶争心平。

金尊对客吟篇逸，贝叶谈空世味轻。五月仙舟鉴湖去，芰荷香里奏新声。
次韵顾子美见示久雨三首 其三
李纲（宋代）

中夏犹裌衣，泽国信殊候。连阴不复开，似欲无晴昼。

涓涓檐间滴，駃駃渠中溜。苍生环堵完，遑恤吾庐漏。
寄寿秦左星使君 其一
释今无（明代）

烧丹人未老，对酒兴应豪。持虑偏无失，为官自觉劳。

玉摇山月静，云起夜声高。自得中和理，冰盘胜碧桃。
秋日伍国开有开定国侄过赏五丫兰 其一
李孙宸（明代）

开关迎二仲，始觉秋声回。落日丛兰里，奇花故故开。

无人涉湘去，有客援琴来。不作留连赏，零霜恐易催。
斫脍怀永叔
梅尧臣（宋代）

高河古穴深，下有苍鳞鲫。
出水狞将飞，落刀细可织。
香粳炊正滑，白酒美少力。
但欠平生欢，共此中路食。
咏云酒
骆宾王（唐代）

朔空曾纪历，带地旧疏泉。色泛临砀瑞，香流赴蜀仙。

款交欣散玉，洽友悦沉钱。无复中山赏，空吟吴会篇。
清如玉壶冰
卢纶（唐代）

玉壶冰始结，循吏政初成。既有虚心鉴，还如照胆清。

瑶池惭洞澈，金镜让澄明。气若朝霜动，形随夜月盈。

临人能不蔽，待物本无情。怯对圆光里，妍蚩自此呈。
襄阳曲
子兰（唐代）

为忆南游人，移家大堤住。千帆万帆来，尽过门前去。
烧歌
温庭筠（唐代）

起来望南山，山火烧山田。
微红夕如灭，短焰复相连。
差差向岩石，冉冉凌青壁。
低随回风尽，远照檐茅赤。
邻翁能楚言，倚锸欲潸然。
自言楚越俗，烧畲为早田。
豆苗虫促促，篱上花当屋。
废栈豕归栏，广场鸡啄粟。
新年春雨晴，处处赛神声。
持钱就人卜，敲瓦隔林鸣。
卜得山上卦，归来桑枣下。
吹火向白茅，腰镰映赪蔗。
风驱槲叶烟，槲树连平山。
迸星拂霞外，飞烬落阶前。
仰面呻复嚏，鸦娘咒丰岁。
谁知苍翠容，尽作官家税。
立春后作
王初（唐代）

东君珂佩响珊珊，青驭多时下九关。
方信玉霄千万里，春风犹未到人间。
次韵屏翁壬寅九日再题小楼
戴炳（宋代）

佳节相过共举觞，为萸菊醉亦何妨。须知我辈襟怀事，不是时人酒肉狂。

落雁影边寒水碧，归鸦啼处夕阳黄。诗翁樽俎风流在，老气横吞年少场。
和张宪吴园山居二首
彭龟年（宋代）

轻辞绿野逐征夫，踏遍溪山总不如。
莫爱画图尝在眼，渠侬还亦爱吾庐。
还孟郎中诗卷用元韵
崔敦礼（宋代）

吟哦两夫子，濯濯春月柳。
金石相击撞，论文自为友。
我欲和阳春，高调不容口。
披玩若为称，朝酣玉台酒。
同苏不疑避暑法惠寺
陈师道（宋代）

酷暑不可处，相将寻昼凉。
清谈廕广厦，甘寝就匡床。
莲剥明珠滑，瓜浮绀玉香。
因知北窗卧，自信出羲皇。
梦得学士贤表惠寄蕨芽小诗驰谢聊发一粲
度正（宋代）

陟彼南峰采蕨芽，筠篮驰送簇英华。
东君迸出非无意，救活饥肠几万家。
太尉王公以九锡命大将军让公将还京邑祖饯赠
陆云（魏晋）

烈文辟公。
时惟哲王。
阐纵绝期。
平显幽光。
内实慎徽。
缉熙有臧。
出纠方慝。
间督不扬。
高山峻极。
天造芒芒。
洞庭山馆呈司寇东海公二首 其一
吴翊（唐代）

廿载鸿文典集贤，还乡仍续石渠编。暂伸谢傅登山志，较胜温公在洛年。

岳读遗经搜禹穴，金銮旧记录《吴船》。须知玉局闲居士，元是蓬瀛第一仙。
入讲论语二首
徐元杰（宋代）

温温中旨肃传宣，鲁语书陈诵说专。
圣意聿宗伊洛训，愚臣谨绎考亭编。
寸心普物根源地，百拜承颜咫尺天。
尧舜吾君持所学，敢陈他道对王前。
山鸟暮过庭
林希逸（宋代）

试拄看山笏，新诗得自哦。空庭人不到，日暮鸟时过。

远岫呼雏急，斜阳接翅多。瞥看窗外影，争认柳边窠。

散帙随吾意，喧檐奈汝何。须臾林鹊噪，衮衮见金波。
南歌子
杨无咎（宋代）

巾染乌烟碧，衣拖晓露鲜。盈盈风骨小神仙。特地勾牵处士、梦风山。

星宿罗胸次，牙签弄指端。凭君为算小行年。试问与伊结得、几生缘。
蜂儿
孔武仲（宋代）

吴蚕为人织，烹蛹以充肠。
况尔止工螫，焚巢何足伤。
幸与众果俱，得陈君子堂。
咀嚼任所宜，故毒难自防。
端午
许景衡（宋代）

节序重重过，京华物物新。安排黍生角，妆点艾为神。

穷巷无来客，他乡有故人。挥毫非楚些，谁与吊灵均。
卜算子 修竹翠罗寒
辛弃疾（宋代）

修竹翠罗寒，迟日江山暮。
幽迳无人独自芳，此恨知无数。
迳共梅花语。懒逐游丝去。
著意寻春不肯香，香在无寻处。
偈颂一百四十一首 其六十二
释师范（宋代）

万木惊霜风，千林著秋色。堪笑寒山子，到处觅不得。
登五层楼
陈国是（明代）

嵯峨飞阁俯青浔，倚槛寒生落木森。雁翅城边云欲歛，虎头门外昼多阴。

水吞西粤汤池固，地接南条霸气深。高宴自来惊岁暮，更兼双鬓对华簪。
次韵阎甥伯温池上八首
晁补之（宋代）

物养有得失，瘠地江河隈。
亭槛但小草，山林自奇材。
我有八极兴，聊堪一席开。
长啸本造适，悲风为谁来。
太白
释善珍（宋代）

脱鞾殿上醉阳狂，触拨春风睡海棠。
放逐一身穷不恨，三郎入蜀更郎当。
赠尼还俗
史君实（宋代）

脱却霞裾着绣裾，仙凡从此路岐分。
蛾眉再尽再当时月，蝉鬓重梳旧日云。
玉貌缓将莺镜照，锦衣兼把麝香薰。
屏直乍得萧郎爱，更没心情忆我君。
山居诗
释延寿（宋代）

青山一坐万缘休，努力应须与古俦。
散诞襟怀因绝趣，消疏活古为无求。
花明小砌和春月，松暗前轩带雨秋。
景像自开还自合，怡然何必更忘忧。
爽
弘历（清代）

快晴五日秋旻高，金风飒沓吹泬寥。驱炎却溽婪暑逃，我亦因之蠲郁陶。

大田已获晚稼好，较比常年月馀早。天心仁爱益可知，去岁北民太苦恼。

新谷未上市，市谷价已平。易新出陈各谋生，赴时亦不烦督程。

补偏救弊无善策，不如逢年民自歌盈宁。善哉孙绰之言，民犹水也，淆之则浊渟之清。
戏云龙山人二绝
秦观（宋代）

芳草未应羞鹎鵊，潜鳞终是表提壼。
蔡经背上痕犹在，更念麻姑指爪无。
夜登鉴远观江南野烧作
米芾（宋代）

君不见红旗一卷无奔北，龙骧将军初下蜀。又不见天兵十万领藩曹，百丈灵旗照江国。

高楼夜登有鉴赏，江南野烧深山谷。烈势已觉逼南辰，龙蛇膏血如爆竹。

故应玉石俱被焚，老樵拾炭投斧斤。长松巨梓中大厦，一随烈焰同尘埃。

人言木自为风戛，木中生火自焚爇。欲知利害日相磨，此火害人尤惨热。
西阳岭
褚廷璋（清代）

层青何崔巍，左右束山峡。乔荫森参天，岩巘互积压。

中界一线堤，登顿苦力怯。万古擅形势，风云护周匝。

桓桓胡将军，昔此驻戈钑。受困伪汉余，星沈一军泣。

遗容依古佛，香火阅僧腊。夜半松涛翻，犹疑阵云合。

官邮孟冬初，倚筇凌巀嶪。书生愧毛锥，怀古气空慑。

萧条四山风，日晚冷巾袷。惊禽向客啼，扑面堕残叶。
书壁
陆珪（宋代）

昔年曾住海三山，日月宫中数往还。
无事引他天女笑，谪来为吏向人间。
赠全真徐本山当淮兵作时本山负其师以逃凡八遇难皆先几而免转徙千里至赣之兴国与余会于治平观因赠以诗
刘崧（元代）

葛令井西楼观重，乱馀此地忽相逢。何时云水寻仙去，百丈岩前一树松。
山中杂言
吴锡畴（宋代）

小小柴门傍竹开，幽深不惯有人来。
颇嫌老鹤无情思，啄损庭前一径苔。
火浣坛
刘攽（宋代）

天游神不虚，火解形复见。明明学道心，不与劫火变。
以太湖石响板为文季寿
楼钥（宋代）

太湖中心洞庭山，千岩万壑高孱颜。
风涛舂撞自太古，漱成乐石如雕剜。
玲珑中空穷变态，奇奇怪怪罗沧湾。
良工巧手琢威凤，片云承足向飞翻。
叩之五声八音足，疑有仙风摇佩环。
月卿蜚声塞宇宙，文如九苞瑞世间。
只今在治真若凤，朝阳一鸣闻九关。
先从鵷阁掌帝制，径上鸾台领朝班。
德既不衰石不泐，祝公遐寿如彭籛。
倦翼二首 其二
庞嵩（明代）

有客时扣门，云是商山侣。石鼎旋烹茶，对之共玄语。
调笑令 莺莺
秦观（宋代）

春梦，神仙洞。
冉冉拂墙花影动。
西厢待月知谁共？
更觉玉人情重。
红娘深夜行云送，
困亸钗横金凤。
长生草
楼钥（宋代）

我方髫龀时，已复见兹草。
仲舅尉江阳，奉亲颜色好。
窗门挂经冬，蛛丝罩轻缟。
意为霜雪残，白花乃明杲。
世间三友外，此有岁寒操。
年至十七八，童心如木槁。
随时到柯山，逢人细访考。
买之野人手，何须访蓬岛。
尝为伯氏寿，作诗颂难老。
经今五十年，得自江南道。
老我日就衰，岁月岂长保。
一笑哦子诗，犹将伴梨枣。
进芝草 其一
张孝祥（宋代）

庙锡珍符岂偶然，灵华再见只经年。祥开二室昭贻燕，根托同楹自属联。

上瑞应诚虽绍至，宸衷思孝益增虔。微臣愿考皇天意，不献终童效异篇。
致孙状元诉醵罚钱
卢嗣业（唐代）

未识都知面，频输复分钱。苦心事笔砚，得志助花钿。

徒步求秋赋，持杯给暮饘。力微多谢病，非不奉同年。
题玉壶赠元柳二子
南溟夫人（唐代）

来从一叶舟中来，去向百花桥上去。

若到人间扣玉壶，鸳鸯自解分明语。
曙鸦
郑文康（明代）

霜冷晓星高，群鸦近九霄。禁城钟鼓动，环绕似随朝。
献浙东王大夫二首
方干（唐代）

出镇当时移越俗，致君何日不尧年。到来唯饮长溪水，

归去应将一个钱。吟处美人擎笔砚，行时飞鸟避旌旃。

四方皆是分忧寄，独有东南戴二天。

王臣夷夏仰清名，领镇犹为失意行。已见玉璜曾上钓，

何愁金鼎不和羹。誉将星月同时朽，身应山河满数生。

泥滓云霄至悬阔，渔翁不合见公卿。
田家词（一作田家行）
元稹（唐代）

牛吒吒，田确确。旱块敲牛蹄趵趵，种得官仓珠颗谷。

六十年来兵蔟蔟，月月食粮车辘辘。一日官军收海服，

驱牛驾车食牛肉。归来攸得牛两角，重铸锄犁作斤劚。

姑舂妇担去输官，输官不足归卖屋，愿官早胜雠早覆。

农死有儿牛有犊，誓不遣官军粮不足。
梅花集句 其六十九
李龏（金朝）

浅浅池塘短短墙，眼明初识道家装。梦魂不入人间世，云雨巫山枉断肠。
偈颂一百四十二首 其三十八
释广闻（宋代）

新年头，旧年尾。第一句下明宗旨，三世诸佛不知有。

是第二句，狸奴白牯却知有。
题金山四首
吴芾（宋代）

老大疏慵百不堪，倦游犹未脱征衫。
君王若许投簪去，拟与头陀共此岩。
李侍御新建东山文昌阁落成诗
李麟祥（明代）

文昌新阁嶂东川，古木清幽不记年。城郭万家烟火合，宫墙千记彩云连。

龙山风雨天同润，凤岭圭璋日共缠。报道窦阳欣御李，几人瀛水并登仙。
答胜之过学舍相访
韩维（宋代）

世事纷纷无已日，人生鼎鼎欲何如。不嫌官冷时相过，幸有明窗满架书。
罗敷歌（采桑子·五之三）
贺铸（宋代）

东南自古繁华地，歌吹扬州。十二青楼。最数秦娘第一流。

季鹰二负鲈鱼兴，不住今秋。已办归舟。伴我江湖作胜游。
奉和虢州刘给事使君三堂新题二十一咏。新亭
韩愈（唐代）

湖上新亭好，公来日出初。水文浮枕簟，瓦影荫龟鱼。
题四爱堂四首 其三
王士点（元代）

余所爱兮秋菊，植之兮堂隩。思夫君兮柴桑，巾漉酒兮杯生馥。

菊英黄兮江波缩，欲从之兮不我复。
别董颋
杜甫（唐代）

穷冬急风水，逆浪开帆难。士子甘旨阙，不知道里寒。

有求彼乐甘，南适小长安。到我舟楫去，觉君衣裳单。

素闻赵公节，兼尽宾主欢。已结门庐望，无令霜雪残。

老夫缆亦解，脱粟朝未餐。飘荡兵甲际，几时怀抱宽。

汉阳颇宁静，岘首试考槃。当念著白帽，采薇青云端。
送王仲言添倅海陵 其一
楼钥（宋代）

万卷诗书老雪溪，颀然二子和埙篪。绝怜伯氏久亡矣，犹幸夫君及见之。

来上鹓行人谓晚，往舒骥足自嫌迟。他时还向云门否，布袜青鞋尚可期。
秋夜望月
姚崇（唐代）

明月有馀鉴，羁人殊未安。
桂含秋树晚，波入夜池寒。
灼灼云枝净，光光草露团。
所思迷所在，长望独长叹。
过燕京和陈秀玉韵五首 其四
耶律楚材（元代）

馀生不得乐林丘，犹忆丁年选胜游。几帙残编聊映眼，一张衲胜且蒙头。

貔貅已报西门役，柱石犹怀东顾忧。自料荒疏成弃物，菟裘归计乞封留。
同前
苏轼（宋代）

我顷三章乞越州，欲寻万壑看交流。
且凭造物开山骨，已见天交出浪头。
（石中似有海兽形状。
）履道凿池虽可致，玉川卷地若为收。
洛阳泉石今谁主，莫学痴人李与牛。
次韵关子东湖上杂书 其二 寿星寺
周紫芝（宋代）

上方重阁到云天，一落天星今几年。不见老坡寒碧句，满林风玉自苍然。
西游书怀
温庭筠（唐代）

渭川通野戍，有路上桑干。独鸟青天暮，惊麏赤烧残。

高秋辞故国，昨日梦长安。客意自如此，非关行路难。
伏谒太神御殿诗
郑獬（宋代）

景烟满殿晓香清，日角龙颜五色明。
五季积成天下乱，千年方有圣人生。
重开混沌立万象，独斩蚩尤销五兵。
愿作周公清庙颂，神孙世世告升平。
中秋独坐有感
高斯得（宋代）

三年三中秋，月作一样奇。
清贫不设客，老倦不吟诗。
今年更凄凉，儿孙锁秋闱。
独坐南窗下，兀兀如孤罴。
迫思欢娱地，无如少壮时，
尚记壬辰岁，鹤山靖州归。
八月十五夜，月华散前墀。
诸父秋山阁，群从幽芳池。
赋诗各分韵，醉墨纷淋漓。
鹤山读我句，终夜相嗟咨。
明朝操纸来，倾倒里中儿。
一往三十载，坐念心生悲。
前辈已凋谢，诸兄亦无遗。
奇孤一身在，流落天之涯。
明月如昨日，而我鬓成丝。
天人固异分，何烦涕交颐。
同毛谊夫喻可中夜泛西湖
陈起（宋代）

又复移舟践旧盟，喜随师友挹湖光。
一番雨势生秋意，几处蝉湖送夕阳。
亭榭家家增藻饰，星河岁岁曜文章。
断桥向午蟾方出，载月乘风更举觞。
九日宴集，醉题郡楼，兼呈周、殷二判官
白居易（唐代）

前年九日馀杭郡，呼宾命宴虚白堂。去年九日到东洛，

今年九日来吴乡。两边蓬鬓一时白，三处菊花同色黄。

一日日知添老病，一年年觉惜重阳。江南九月未摇落，

柳青蒲绿稻穗香。姑苏台榭倚苍霭，太湖山水含清光。

可怜假日好天色，公门吏静风景凉。榜舟鞭马取宾客，

扫楼拂席排壶觞。胡琴铮鏦指拨剌。吴娃美丽眉眼长。

笙歌一曲思凝绝，金钿再拜光低昂。日脚欲落备灯烛，

风头渐高加酒浆。觥醆艳翻菡萏叶，舞鬟摆落茱萸房。

半酣凭槛起四顾，七堰八门六十坊。远近高低寺间出，

东西南北桥相望。水道脉分棹鳞次，里闾棋布城册方。

人烟树色无隙罅，十里一片青茫茫。自问有何才与政，

高厅大馆居中央。铜鱼今乃泽国节，刺史是古吴都王。

郊无戎马郡无事，门有棨戟腰有章。盛时傥来合惭愧，

壮岁忽去还感伤。从事醒归应不可，使君醉倒亦何妨。

请君停杯听我语，此语真实非虚狂。五旬已过不为夭，

七十为期盖是常。须知菊酒登高会，从此多无二十场。
五言和邻几答李公达遗嘉庆李
沈遘（宋代）

朱实出东土，名独与众殊。友人重家果，分赠比明珠。

堆盘薄霞色，熨齿清露腴。恨君赏意浅，有酒空盈壶。
宝地苍霞
李孙宸（明代）

霞山何代辟，宝额昔贤题。入望诸天近，淩空万象低。

霞光开混沌，亭树倚菩提。仙侣曾游地，真人比托栖。

为霖占异石，迎日出丹梯。紫气东山起，高标北斗齐。

衣裳裁散绮，服食掇晴霓。台岭朝河建，襄城夜不迷。

景光知可仰，敢自隔扳跻。
寄谢新安丰守胡达孝见遗近诗一轴便呈甘叔异章梦与
赵蕃（宋代）

向子识损益，扬雄爱清静。我行萧滩上，二宅驾辄命。

而于酬唱中，又得胡安丰。诗作文选体，字有眉山踪。

扫门今已后，倾盖非敢望。谈间问先世，盖乃丈人行。

归州片时程，乃复来高轩。从容仅数刻，倾倒贻百篇。

平生嗜江山，到处须著语。及兹足漫摇，久乃舌自拄。

时惟桂林掾，与彼新喻丞。俱以行卷来，暴富如不胜。
诏许出狱呈京尹节斋赵公
柴望（宋代）

臣子狂愚献直言，圣明宽大度如天。
十封应诏皆焚藁，一片忧时只似弦。
数象逢丁阳九厄，元龟为鉴后千年。
今朝有旨从天下，不到长沙到席前。
和彦冲晚饮
胡寅（宋代）

北涧霜翻浪，南山翠竹堆。
早酣随梦断，晚酌傍池开。
莫放清欢阙，从教急管催。
精深与雄健，剩欲见天才。
南雄除夜读老杜集至岁云暮矣多北风之句感时抚事命题为
郭祥正（宋代）

岁云暮矣多北风，怒嗥万里吹惊鸿。只今我亦在行旅，陟彼庾岭临苍穹。

霜寒不复瘴雾黑，酒贱颇得樽罍红。鼓角看看变新律，烛泪璀璀随残冬。

一阶寄禄百无补，白发又送年华终。鬼章虽获万国贺，防边未可旌旗空。

中原将帅谁第一，愿如卫霍皆成功。庙堂赫赫用耆旧，熟讲仁义安羌戎。

我甘海隅食蚌蛤，饱视两邑调租庸。呜呼不独夔子之国杜陵翁，牙齿半落左耳聋。
杂咏一百首·二衍
刘克庄（宋代）

虽以宾师待，几于妾妇然。
不羞君割地，谩对客谈天。
夜行船
赵軏（宋代）

今夜阴云初霁。画帘外、月华如水。露霭晴空，风吹高树，满院中秋意。

皎皎蟾光当此际。怎奈何、不成况味。莫近檐间，休来窗上，且放离人睡。
赠徐相师
陆游（宋代）

许负遗书果是非，子凭何处说精微？使君岂必如椰大，丞相元来要瓠肥。
袖阔日常笼短刺，肩寒春未换单衣。
半头布袋挑诗卷，也道游京卖术归。
送人游关右
夏竦（宋代）

朝曦轻抺柳梢长，歌彻邮亭饬去装。鹑首右瞻秦分野，虎牢西去汉关防。

温泉雨霁离宫碧，麟畤沙惊塞日黄。如访平戎最长策，不徒鞭马为诗忙。
登真武山
王十朋（宋代）

篮舆晓上小琳宫，夔子江山指顾中。道士手栽山上柏，身犹未老干凌空。
中觞二绝
苏籀（宋代）

欲澜秋水剪瞳人，愁绝春山俲玉真。
擘了荔支抛豆寇，送钩非复近前嗔。
登飞来寺与熊楚伯梁井卿分赋
释通岸（明代）

灵岳何年帝子游，遗踪閒得共冥搜。千寻怪石看疑堕，万壑长松听欲流。

寺记齐梁馀断碣，人思李郭有虚舟。凭高久坐烟霞晚，一笑真成汗漫游。
书叹
黄宏（宋代）

文章关气运，要与理乱符。
谁知周赧末，犹胜秦皇初。
向来五星聚，奎躔遂华敷。
南北起周召，东西拟欧苏。
岂惟一时盛，万世垂楷模。
我虽季世产，闻道端不诬。
岂有苍精剑，铸自烧叶炉。
岂有轩辕鼎，散入蛮娘沽。
久幽世或有，速售理则无。
夕阳淡茅坞，荒烟正模糊。
三和二首
刘克庄（宋代）

世吏宽严若夏冬，欲安欲富此情同。
楮先生贱难扶起，桑大夫生计亦穷。
渐喜青规舍化日，更烦绛气导晴虹。
若教子骏星常照，荒札从今可阜丰。
夜宿国清寺题更好堂
沈揆（宋代）

堆案文书在眼边，身闲俱是好林泉。
乞渠解褐休双足，为结□中饱睡缘。
闻景仁迁居计昌为诗寄之
司马光（宋代）

天衢名利场，尘泥继朝昏。
况兹辞荣久，厌苦车马喧。
慨然忽高举，翩若黄秸翻。
朝卖西城宅，暮理南行辕。
回首岂无怀，眷眷望国门。
想象解装初，完美未可论。
纵横置老屋，缺肃周短垣。
臧获念去故，炊爨假罂盆。
幼椎喜就新，阶庭走诸孙。
幸有克家子，生事不日温。
计昌昔名都，於今亦雄藩。
先贤虽已远，风迹凛犹存。
况复多巨公，分义素所敦。
丞相辞黄阁，学士乘朱轓。
青云同禁省，白首会山樊。
潩水湛寒光，尽眼清心魂。
华堂临曲渚，画舫承芳樽。
高谈金石谐，逸笔风雨奔。
得朋诚多欢，孤陋未可谖。
时当惠好音，独乐慰荒园。
诉衷情·当年万里觅封侯
陆游（宋代）

当年万里觅封侯，匹马戍梁州。关河梦断何处？尘暗旧貂裘。
胡未灭，鬓先秋，泪空流。此生谁料，心在天山，身老沧洲。
重酬乐天
元稹（唐代）

红尘扰扰日西徂，我兴云心两共孤。暂出已遭千骑拥，

故交求共一人无。百篇书判从饶白，八米诗章未伏卢。

最笑近来黄叔度，自投名刺占陂湖。
偈颂一百二十三首
释祖钦（宋代）

呼六为五，破二作三。
眼观东北，意在西南。
仰山门下却不用遮般茶饭，佛法不怕烂。